BM คว้างานผลิตตู้ “เต่าบิน” ดันรายได้ปีนี้โตเข้าเป้า 20%
BM เดินเครื่องผลิตตู้ชงเครื่องดื่มอัตโนมัติ “เต่าบิน” ให้กับทางกลุ่ม FORTH คาดว่าจะทำรายได้เพิ่มให้กับบริษัทปีละ 150-200 ล้านบาท พร้อมคาดทั้งปีจะสามารถคงรักษาระดับการเติบโตของรายได้ตามเป้า 15-20%
BM เดินเครื่องผลิตตู้ชงเครื่องดื่มอัตโนมัติ “เต่าบิน” ให้กับทางกลุ่ม FORTH คาดว่าจะทำรายได้เพิ่มให้กับบริษัทปีละ 150-200 ล้านบาท พร้อมคาดทั้งปีจะสามารถคงรักษาระดับการเติบโตของรายได้ตามเป้า 15-20%
26 ต.ค. 2565

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยถึงการดำเนินงานช่วงปลายปี 2565-2566 ว่า บริษัทฯ ยังคงมุ่งเน้นการผลิตงานให้มีคุณภาพด้วยเทคนิคพิเศษที่บริษัทฯ มีความเชี่ยวชาญให้กับลูกค้ากลุ่มธุรกิจ B2B  ผลิตสินค้า OEM และงานส่งออกที่มีออเดอร์เข้ามาอย่างต่อเนื่อง
ล่าสุด บริษัทฯ ได้รับออร์เดอร์จากผู้ผลิตเครื่องดื่มจากตู้คาเฟ่อัตโนมัติ “เต่าบิน” ในการรับผลิตโครงตู้เต่าบิน ให้กับกลุ่ม FORTH โดยได้เริ่มส่งตั้งแต่ช่วงไตรมาส 4/2565 เป็นต้นไป และอยู่ระหว่างการเพิ่มกำลังการผลิตเพื่อรองรับออเดอร์ที่เพิ่มขึ้นอย่างต่อเนื่อง
“การรับผลิตตู้คาเฟ่อัตโนมัติ “เต่าบิน” ให้กับทางกลุ่ม FORTH ครั้งนี้  คาดว่าจะทำรายได้เพิ่มให้กับบริษัทปีละ 150-200 ล้านบาท โดยปัจจุบันบริษัทกำลังเพิ่มกำลังการผลิตเพื่อสามารถส่งงานได้ตามเป้าที่วางไว้ และจะรับรู้รายได้ในระยะยาวจากปี 2566 เป็นต้นไป” นายธานิน กล่าว
สำหรับผลงานในปี 2565 คาดว่ารายได้จะเติบโตได้ดีอย่างต่อเนื่องในทุกกลุ่มธุรกิจ โดยเฉพาะงานส่งออกที่เพิ่มขึ้นอย่างต่อเนื่อง หลังจากงวด 6 เดือนแรกของปี 2565 บริษัทฯ มีรายได้อยู่ที่ 646.01 ล้านบาท และทำกำไรสุทธิอยู่ที่ 37.91 ล้านบาท พร้อมคาดว่าทั้งปีจะสามารถคงรักษาระดับการเติบโตของรายได้ให้เป็นไปตามเป้าที่วางไว้ 15-20%